Ondersoek ná moordslagoffer se oorskot uit lykshuis verdwyn(Foto: Unsplash) Die polisie in Limpopo stel ondersoek in nadat die oorskot van ŉ moordslagoffer oënskynlik die afgelope week uit die staatslykshuis in Lebowakgomo gesteel is. Brig. Motlafela Mojapelo, polisiewoordvoerder, het gesê Precious Mohale Magabane het in Desember 2018 reeds verdwyn. Die polisieondersoek het sedertdien tot die inhegtenisneming van twee verdagtes in verband met haar moord gelei. Sommige dele van haar oorskot is ook op verskillende plekke langs die Burgersfort-Mashishing (Lydenburg)- pad gevind. “Die oorskot is vir forensiese toetse geneem en is glo teruggebring na die Lebowakgomo-staatslykshuis,’ het Mojeplo gesê. Magabane se familie het die diefstal aangemeld nadat die begrafnisondernemer wat haar begrafnis sou behartig, glad nie die oorskot kon opspoor toe hy dit Woensdag gaan oplaai het nie. Die familie het daarna ŉ klagte van diefstal aanhangig gemaak.